Nelma U

Nelma U, oikealta nimeltään Alma Uimonen (s. 2002), on suomalainen artisti ja musiikintekijä. Uimonen on sanoittanut, äänittänyt ja tuottanut itse suuren osan julkaisemastaan musiikista. Hän julkaisi ensimmäisen albuminsa "Nelma U, Vol.1" omakustanteena kesällä 2020 ja on sittemmin levyttänyt Skorpioni-levy-yhtiölle.
Nelma U:n musiikki on kevyttä poppia, jossa voidaan kuulla vaikutteita Charlie XCX:stä, Taylor Swiftistä, PMMP:n alkupään tuotannosta ja hyperpopista. Kotikutoiset rap-osuudet ja kuplivat, tietokonepelimäiset taustat ovat myös tyypillistä Nelma U:ta. Hänen tuotantoaan on kuvailtu "outsider-popiksi ilman tunkkaisuutta" ja "kirkasotsaisen nuoren taianomaista havainnointia arjen ylä- ja alamäistä".
Ura.
Tausta ja alkuvaiheet.
Alma Uimonen syntyi ja kasvoi Helsingissä Lauttasaaressa. Hänen äitinsä on musiikkitieteen tohtori, joka tutkii kokeellista musiikkia, ja isänsä musiikkitieteellisen koulutuksen saanut tietokoneohjelmoija. Nuoret vanhemmat kuuntelivat kotona musiikkia laidasta laitaan, ja äiti vei Uimosta lapsena nykymusiikin konsertteihin.
Lapsena Uimonen harrasti kuoroa ja pianonsoittoa. Myös hänen kolme vuotta nuorempi veljensä Tuure Uimonen harrastaa musiikkia ja toimii nykyään tuottajana artistinimellä Torch Arts. Tuure Uimonen miksaa ja masteroi Nelma U:n biisit sekä on toiminut tuottajana useilla julkaisuilla. Sisarusten yhteistyö alkoi jo varhaisessa lapsuudessa, jolloin he tekivät yhdessä lastenlauluja.
Uimonen valmistui ylioppilaaksi Kallion lukiosta keväällä 2021. Lukioaikana häntä motivoi musiikin tekemiseen halu näyttää: "Kallion lukiossa on ollut oudon miesvaltaista se meininki kaikissa tapahtumajutuissa. Varsinkin se on outoa, kun siellä on vielä tosi vähän poikia suhteessa muihin. Ne oli silti kaikkien tapahtumien järjestäjiä, päätyyppejä ja huomion keskipisteenä. Jossain vaiheessa se alkoi ärsyttää, tuli sellainen olo, että kyllähän mäkin pystyn tähän", Uimonen on kertonut.
Ennen Nelma U:ta Uimonen esiintyi artistinimellä Alma Une, jolla hän teki englanninkielistä dreampop-musiikkia vuodesta 2017 alkaen. Tuolloin hänen musiikkiaan inspiroivat erityisesti lastenkirjat ja -ohjelmat niiden mielenkiintoisten maailmojen vuoksi, sekä artistit kuten Grimes, jonka musiikillista jalanjälkeä hän seurasi. Hän vaihtoi myöhemmin suomenkieliseen musiikkiin sekä taiteellisista että käytännöllisistä syistä: Suomessa oli vaikea lyödä läpi englannin kielellä, ja suomeksi kirjoitetut sanat tuntuivat hänestä "sielukkaammilta".
Uimonen tuli laajemman yleisön tietoisuuteen räppäri Iben (Ilmari Kärki) kanssa tehdyllä kappaleella "Kaikki kerrat kun me tavattiin". Ibe kiinnostui Nelma U:n musiikista Skorpioni-levy-yhtiöllä ja ryhtyi Uimosen eräänlaiseksi valmentajahahmoksi.
Tuotanto ja tyyli.
Nelma U:n musiikille on ollut tyypillistä tietynlainen fantasiamaisuus, joka on kuulunut niin tuotannossa kuin sanoituksissakin. Uimonen on kertonut, että hänen kappaleensa syntyvät usein listaamalla sanoja, jotka kantavat sisällään tunnelman ja estetiikan, jonka hän haluaa välittää. Hänen ensimmäistä omakustannealbumiaan "Nelma U Vol 1." (2020) on kuvailtu "naivistiseksi ja sokeriseksi kokonaisuudeksi", mutta sellaiseksi hyvin tietoisesti.
Uimonen puhuu tyttömäisyyden "ownaamisesta" eli haltuunotosta. Tämä näkökulma juontaa juurensa hänen lapsuudestaan, jolloin hän koki tyttömäisten asioiden olevan halveksittuja: "Tiedän monia mun ikäisiä, joilta on kielletty barbit ja tietyt lastenohjelmat. Lapsena sitä vain ajatteli, että kaikki prinsessajutut ja kimaltavat mekot oli ihania. Vanhemmilta tuli sellaista viestiä, että tyttömäisyydessä on jotain pahaa."
Musiikillisesti Nelma U:n esikuvia ovat Charli XCX, Hannah Diamondin kaltaiset artistit sekä Taylor Swift. Yläasteikäisenä Uimonen otti paljon vaikutteita Grimesin tuotannosta ja alkoi säveltää kappaleita omassa makuuhuoneessaan Garageband-ohjelmalla.
Sanoitukset käsittelevät usein arkisia tapahtumia, mielenterveyttä, ihastumista ja ystävyyttä. Uimoselle kuulijan mahdollisuus samaistua musiikkiin ja saada siitä lohtua on tärkeää. Hänen kolmannella albumillaan "Pakene" kappaleet käsittelevät hyvin henkilökohtaisia aiheita: "Coraline on lähisuhdeväkivaltabiisi, Kesä nro 10 kertoo edesmenneestä kissasta ja Yöksi kotiin on omistettu mun isälle ja veljelle", Uimonen on paljastanut.
Musiikkialalla Uimosta häiritsee se, että naisille ei anneta tarpeeksi tilaa ottaa tekijyyttä kokonaisvaltaisesti haltuun, Hän on todennut, että "naisartisteille pitäisi antaa tilaa ja työkaluja tuottaa omaa musiikkiaan."
Tunnustukset.
Nelma U oli ehdolla vuoden 2023 Emma-gaalassa Kriitikoiden valinta -kategoriassa albumillaan Nelma U, Vol.2.